Martin Henriksen (DF), 2006-10-10:
Jeg vil starte med at citere fra en folketingsdebat i 1999, hvor tidligere fødevareminister Henrik Dam Kristensen sagde følgende: Diskussionen om at indføre et såkaldt kørekort i detailhandelen blusser op med jævne mellemrum, og jeg har forstået, at et af de vigtigste argumenter synes at være, at der skal etableres et system, som giver myndighederne mulighed for at inddrage næringsbrevet, hvis det er sådan, at reglerne gentagne gange eller groft bliver overtrådt.
Beslutningsforslaget her er en uændret fremsættelse fra sidste folketingssamling, og vi har diskuteret det gentagne gange.
Lad mig med det samme slå fast, at jeg ikke har ændret holdning, siden vi sidst drøftede spørgsmålet.
Det vil sige, at i 1999 stemte bl.a. Socialdemokraterne nej til et beslutningsforslag fra Dansk Folkeparti, som gik ud på et næringsbrev på detailområdet, så det er jo også lidt spændende set i lyset af dagens debat, vil jeg mene.
vil jeg så gå videre til ordførertalen.
Baggrunden for dette lovforslag kender vi selvfølgelig alle sammen, og det, der er det væsentlige, er, at vi nu tager hånd om problemerne.
Med nultoleranceplanen er der aftalt visse ændringer om forbedringer med henblik på at sikre en bedre fødevarekontrol og dermed genoprette forbrugernes tillid til systemet.
Det har ligget Dansk Folkeparti på sinde at imødekomme kritikken, og derfor har vi også været med til at iværksætte en lang række initiativer på fødevareområdet.
Rigsrevisionen er i gang med en undersøgelse, og en uvildig arbejdsgruppe er ligeledes i gang med at kaste kritiske blikke på det samlede fødevareområde.
Disse undersøgelser afventer vi fortsat en konklusion af, men det skal ikke afholde os fra at gøre det, som kan gøres her og nu.
Det er selvfølgelig helt afgørende, at forbrugeren kan være helt sikker på, at fødevarekontrollen og fødevaresikkerheden er i top i Danmark.
Det mener jeg faktisk også den er, men den kan blive bedre, og det skal den selvfølgelig også blive.
De nuværende bøder ligger på mellem 1.500 kr. og 20.000 kr. med 5.000 kr. som den mest almindelige bødestørrelse.
Dette niveau har vist sig ikke at være godt nok og hårdt nok, når vi har med skruppelløse forretningsfolk at gøre.
Derfor foreslås der vejledende bøder på mellem 1.500 kr. og 40.000 kr., idet man tilsigter en væsentlig og generel skærpelse af det nuværende niveau.
Ved årsskiftet trådte en anden lov i kraft, som ligeledes sikrede, at bødestørrelserne kunne gives efter den enkelte virksomheds omsætning.
Dette princip ændres ikke, og dermed er der reel mulighed for endnu større bøder end blot op til de 40.000 kr. som beskrevet i dette forslag.
Det bliver med andre ord sværere at tjene penge på at omgå reglerne, og det er jo sådan set også hele tankegangen bag lovforslaget.
Det bliver ligeledes lettere at frakende personer retten til at drive fødevarevirksomhed, såfremt de gentagne gange har forvaltet deres fødevarer og virksomhed uforsvarligt og i strid med reglerne.
Med lovforslaget introduceres også adgang til administrativt at frakende personer deres næringsbrev, indtil der foreligger en endelig dom om frakendelse.
Bestemmelsen skal anvendes, når der er fare for fødevaresikkerheden, eller når der er tale om særlig grove eller gentagne overtrædelser af fødevarelovgivningen.
Samkøring af registre som et redskab i fødevarekontrollens arbejde er også et nyt og relevant initiativ.
Det har før vist sig uhensigtsmæssigt, at skattemyndighederne og fødevaremyndighederne ikke har talt sammen.
Det problem har Dansk Folkeparti også førhen påpeget, og nu vil vi forhåbentlig få en løsning på også denne problemstilling.
Så der er alt i alt tale om markante skærpelser, og det er som sagt med god grund.
Ingen kan være tjent med, at man kan så tvivl om myndighedernes evner og politikernes ambitioner på fødevareområdet.
Det er Dansk Folkepartis målsætning, at vi hele tiden skal være opmærksomme på området, og vi er selvfølgelig også parate til at tage yderligere initiativer, når Rigsrevisionens og arbejdsgruppens undersøgelser foreligger.
Vi er også villige til at kigge på forslaget og detaljerne i forslaget, når vi skal have det under udvalgsbehandling, såfremt der er ting, vi ikke har taget højde for, men vi støtter selvfølgelig forslaget, og vi hilser forslaget velkommen.
Jeg har forstået – også på det, som jeg har læst i pressen – at der skulle være nogle problemer forbundet med det her, og der er selvfølgelig også andre organisationer, som har kontaktet Dansk Folkeparti og gjort opmærksom på det.
Men i og med at man lægger op til en generel skærpelse af bødestørrelsen, vil det jo også ramme Tannis og Thulin Food, som man tænker på.
Såfremt der skulle være nogen problemer i den henseende, er det selvfølgelig noget, som vi er villige til at kigge på under udvalgsbehandlingen og sådan set også gerne lave om på og forbedre.
Men i og med at man generelt forhøjer bødestørrelserne, vil det jo også ramme virksomheder som dem lidt hårdere, end det ville have gjort førhen.
Det skal man jo også se i sammenhæng med de andre ting, som er gennemført i nultoleranceplanen, hvor denne rejseenhed jo bl.a. har afsløret tilfældet med 65 t, tror jeg det var, for gammelt kød i Sydhavnen.
Så der er jo også flere initiativer i det.